Муг1рул ч1ужуг1адан.

Дуца муг1рул лъадал, росдал къулг1адухъ,

Г1ерет1 ц1ун босана бац1ц1адаб лъадал,

Ц1одорго г1ерт1ил къвал гъажалдаги бан,

Т1амуна нухдасан г1едераб гали.

Г1одоеги къулун, къамарт1го уней,

Къиматаб жавгьарлъун лъадал г1ерет1гун,

Гьелда жаниб ц1ураб лъимг1ан бац1ц1адаб,

Маг1арул намусги меседлъун босун.

Муг1рул ч1ужуг1адан-дур т1адег1анлъи,

Т1огьолаб г1умрудул нур т1ад рещт1арай,

Щобил борхалъуда лъун бугеб къимат,

Къадру бугелазе байрахълъун ч1вараб.

Дур ч1вараб к1азалъулъ к1удияб гьунар,

К1иго вагъулевцин рат1а гьарулеб,

Дур чахт1ида ккураб чалудухъ гурищ,

Чанги г1олохъанчи ракьулъе арав.

Муг1рул ч1ужуг1адан-муг1рул ицц г1адин

Г1едерго чвахулеб чабхил лъим г1адай,

Гьеб г1адин бац1ц1адго намус ц1унарай,

Ц1вабзазул борхалъи иях1алъ ккурай.